M กำไรมั่นคง การเงินยังมั่งคั่งupside 17.5% จากเป้า 67 บ.
บล.เอเซียพลัส กรุ๊ป โฮลดิ้งส์ ระบุว่า M มีแผนขยายสาขาร้านอาหารใหม่เพิ่ม 26 สาขา เทียบกับ 17 สาขาในครึ่งปีแรก บวกกับการปรับขึ้นราคาขายข้างต้นใน Q4/58 ทำให้เชื่อว่ากำไรครึ่งปีหลังจะเติบโตขึ้นจากครึ่งปีแรก อีกทั้งมีปัจจัยพื้นฐานดี โครงสร้างทางการเงินแข็งแกร่ง มีเงินสดและเงินลงทุนระยะสั้นสูง ยังแนะนำซื้อ เป้า ที่ 67 บ. 
27 ส.ค. 2558

บล.เอเซียพลัส กรุ๊ป โฮลดิ้งส์ ระบุในบทวิเคราะห์ (27 ส.ค.) ว่าผู้บริหารบริษัท เอ็มเค เรสโตรองต์ กรุ๊ป จำกัด (มหาชน) หรือ M ประเมิน ภาพรวมปี 2558 คาดยอดขายเติบโตไม่ถึง 5% จากปีก่อนเนื่องจากได้รับผลกระทบจากภาวะเศรษฐกิจชะลอตัว ทำให้ยอดขายร้านอาหารเดิมของ MK สุกี้ (สัดส่วนยอดขาย 82%) งวดครึ่งปีแรกติดลบ 2% และล่าสุดไตรมาส 3/58 ยังเห็นตัวเลขติดลบอยู่ ส่วน YAYOI (สัดส่วนยอดขาย 16%) แม้ครึ่งปีแรก มียอดขายร้านอาหารเดิมเติบโต 3% แต่ล่าสุดไตรมาส 3/58 เริ่มมีสัญญาณทรงตัว
ขณะที่แผนการเปิดสาขาร้านอาหารใหม่ปีนี้ปรับลดลงเหลือ 43 สาขา แบ่งเป็น MK 17 สาขา, YOYOI 13สาขา และ อื่นๆ 13 สาขา อย่างไรก็ตามเพื่อรักษาฐานกำไรภายใต้กำลังซื้อของผู้บริโภคที่ชะลอตัวบริษัทใช้กลยุทธ์จัดกิจกรรมส่งเสริมการขายผ่านการนำเสนอเมนูอาหารใหม่, การปรับขึ้นราคาขาย 2% (ปกติปรับขึ้น 3-5%) ในช่วงครึ่งปีหลังปี 58 เพื่อชดเชยกับต้นทุนค่าเช่าและค่าแรงที่เพิ่มขึ้น
รวมถึงลงทุนซื้อเครื่องจักรใหม่มูลค่า 60 ล้านบาท เพื่อใช้ในการผลิตอาหาร หวังลดกำลังคน คาดจะเสร็จเดือน มี.ค. 2559 และประหยัดต้นทุนได้ปีละ 20 ล้านบาท ด้านแผนขยายสาขาไปต่างประเทศ เตรียมเปิดร้าน MK ในลาว 1 แห่ง และ เวียดนาม 1 แห่งในครึ่งปีหลัง (ณ ครึ่งปีแรกมีร้าน MK ในญี่ปุ่น / เวียดนามและ สิงคโปร์รวม 36 แห่ง) โดยรายได้จากต่างประเทศคิดเป็นสัดส่วนน้อยไม่ถึง 2% ของยอดขายรวม
ทั้งนี้แม้ยอดขายร้านอาหารเดิมครึ่งปีหลังปี 58 ยังไม่เห็นสัญญาณฟื้นตัวจากครึ่งปีแรก แต่เมื่อชดเชยกับแผนขยายสาขาร้านอาหารใหม่เพิ่ม 26 สาขา เทียบกับ 17 สาขาในครึ่งปีแรก บวกกับการปรับขึ้นราคาขายข้างต้นในไตรมาส 4/58 ทำให้เชื่อว่ากำไรครึ่งปีหลังจะเติบโตขึ้นจากครึ่งปีแรก และทั้งปี 2558 ประเมินกำไรไว้ 2,117 ล้านบาท (กำไรครึ่งปีแรก คิดเป็นสัดส่วน 47% ของประมาณการทั้งปี) เพิ่มขึ้น 3.7% จากปีก่อน ภายใต้ยอดขายคาดเพิ่มขึ้น 4% จากปีก่อน เท่ากับ 1.5 หมื่นล้านบาท สมมติฐานยอดขายร้านอาหารเดิมของ MK ติดลบ 2% และ YAYOI บวก 2% รวมแผนขยายสาขาใหม่ 42 สาขา โดย Gross Margin คาดไว้ 66% และ Net Profit Margin ใกล้เคียง 14% ซึ่งยังถือว่าสูงสุดในกลุ่มธุรกิจอาหารที่มีมาร์จิ้นไม่ถึง 10%
โดย M ถือเป็นอีกหนึ่งตัวเลือกสำหรับการลงทุนระยะยาว คือเป็นหุ้นที่มีปัจจัยพื้นฐานดี โครงสร้างทางการเงินแข็งแกร่ง มีเงินสดและเงินลงทุนระยะสั้นสูง 8.7 พันล้านบาท คิดเป็น 9.7 บาท/หุ้น ทำให้สามารถ จ่าย Div Yield เฉลี่ย 3.2% แถมมี upside 17.5% จากมูลค่าพื้นฐานปี 2558 (DCF-WACC 9.1%) ที่ 67 บาท ขณะที่ราคาหุ้นมีความผันผวนน้อย วัดจากค่า BETA ต่ำ 0.36 เท่า จึงยังแนะนำซื้อลงทุน